
RAPORT PRIVIND SITUAŢIA HIDROMETEOROLOGICĂ

ŞI A CALITAŢII MEDIULUI

în intervalul 05.11.2026, ora 08.00 – 06.11.2026, ora 08.00

I.
SITUAŢIA HIDROMETEOROLOGICĂ
1. Situaţia și prognoza hidrologică pe râurile interioare și Dunăre, din 06.11.2026, ora 08.00

RÂURI: 

Debitele au fost în general în scădere, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, unde au fost, relativ, staționare și cursurile inferioare ale Călmățuiului, Urluiului, Vedei, Teleormanului, Sabarului, Neajlovului,  unde au fost în creștere ușoară datorită propagării.  

Debitele se situează în general sub mediile multianuale lunare, cu valori cuprinse între 30–80% din acestea, mai mari (în jurul și peste mediile lunare) pe râurile din bazinele hidrografice: Ialomița, Suceava, Moldova, bazinul inferior al Oltului, bazinul superior al Argeșului, pe cursul superior al Someșului Mic, cursul mijlociu al Buzăului și cursul inferior al Cernei și mai mici (sub 30%) pe râurile din bazinele hidrografice: Iza, Tur, Lăpuș, Crasna, Barcău, Crișuri, Bârzava, Moravița, Caraș, Nera și Jijia.
Se situează peste COTA DE ATENȚIE râul Urlui la stația hidrometrică Furculești (150+16)-jud.TR. 

Debitele vor fi în general în scădere, exceptând râurile din bazinele hidrografice: Crasna, Barcău, Crișuri, bazinul mijlociu si inferior al Mureșului, Bega, Timiș, Bârzava, Caraș, Nera și Cerna, unde vor fi, relativ, staționare.  

Se va situa peste COTA DE ATENȚIE râul Urlui la stația hidrometrică Furculești (150+13)-jud.TR. 

DUNARE:
Debitul la intrarea în țară (secțiunea Baziaș) în intervalul 05 – 06.11.2026 a fost staționar în valoarea de 1750 m3/s, sub media multianuală a lunii noiembrie (4700 m3/s). 

În aval de Porţile de Fier debitele au fost în creștere pe sectorul Gruia – Galați și relativ staționare pe sectorul Isaccea – Tulcea.

Debitul la intrarea în țară (secțiunea Baziaș) va fi staționar (1750 m3/s).

În aval de Porţile de Fier debitele vor fi relativ staționare pe sectorul Gruia – Calafat și în creștere pe sectorul Bechet – Tulcea.

2. Situaţia meteorologică în intervalul 05.11.2026, ora 08.00 – 06.11.2026, ora 08.00

În ţara, valorile termice diurne s-au situat sub normele climatologice de la această dată, în special regiunile sudice, unde abaterea negativă față de acestea a fost de până la 8...9 grade. Cerul a fost variabil, mai mult noros ziua în Oltenia, jumătatea de vest a Munteniei, sudul și estul Banatului, vestul și sud-vestul Transilvaniei, sudul Crișanei.

Cu totul izolat în sudul și sud-vestul teritoriului a plouat slab sau a fost burniță. Vântul a suflat slab și moderat, temporar cu intensificări pe litoral (până la 40...45 km/h), precum și în Carpații Meridionali și în zona Subcarpaților de Curbură, cu viteze de până la 50...70 km/h. Pe alocuri este strat de zăpadă în zona montană înaltă și la ora 20 măsura -în platformele stațiilor meteorologice- până la 40 cm la Vf. Omu. Temperaturile maxime s-au încadrat între 4 grade la Câmpulung, Dedulești și Polovragi și 13 grade la Ștei și Alba Iulia. La ora 06 se înregistrau valori termice cuprinse între -5 grade la Miercurea Ciuc, Târgu Lăpuș și Toplița și 7 grade la Baile Herculane. Dimineața, dar mai ales noaptea, local în regiunile vestice, sudice și în centru a fost ceață.
Observație: au fost emise 6 atenționări cod galben pentru feomene meteorologice periculoase imediate.
La Bucureşti, Vremea a fost rece pentru această perioadă. Cerul a fost mai mult noros în prima parte a intervalului, iar dimineața, în unele cartiere, trecător a plouat slab, apoi s-a înseninat. Vântul a suflat slab până la moderat. Temperatura maximă a fost de 7 grade la Băneasa și 8 grade la Afumați și Filaret. La ora 06 se înregistrau 2 grade la Filaret și Băneasa și 3 grade la Afumați.
3. Prognoza meteorologică în intervalul 05.11.2026, ora 08.00 – 06.11.2026, ora 08.00

În ţara, În regiunile sudice și sud-estice valorile termice diurne se vor situa în jurul celor specifice datei, iar în rest se vor menține mai scăzute decât acestea. Maximele se vor încadra între 5 și 15 grade, cu cele mai scăzute valori în jumătatea de nord a Moldovei și cele mai ridicate în vestul și sudul Olteniei, precum și în sudul și în estul Munteniei. Cerul va fi variabil, cu înnorări în Moldova, iar noaptea și în Dobrogea și parțial în Muntenia, Oltenia, Banat și Transilvania, zone unde cu totul izolat va ploua slab sau va burnița. În Carpații Orientali și Meridionali, pe arii restrânse vor fi precipitații slabe, mixte, iar la altitudini de peste 1500 m, predominant sub formă de ninsoare.

Vântul va sufla slab și moderat, cu intensificări, mai ales ziua, în Moldova, local în jumătatea de est a Munteniei și în Dobrogea (viteze la rafală în general de 40...55 km/h) și pe crestele montane (rafale de 70...90 km/h).

Temperaturile minime, mai scăzute față de cele normale la această dată, vor fi cuprinse între -8 grade în depresiunile Carpaților Orientali și 4 grade pe litoral. Local, în primele ore ale intervalului și noaptea, mai ales în vestul, centrul și sudul țării, va fi ceață, posibil asociată cu burniță.
La Bucureşti, Vremea se va încălzi ușor, iar valorile termice diurne se vor apropia de cele specifice datei. Cerul va fi variabil, cu unele înnorări în a doua parte a intervalului. Vântul va sufla slab și moderat. Temperatura maximă va fi de 12...13 grade, iar cea minimă, mai scăzută față de norma perioadei, va fi de 0...2 grade.
II.
CALITATEA APELOR
2.1. Pe fluviul Dunarea

Nu au fost semnalate evenimente deosebite.
2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

III.
CALITATEA MEDIULUI

3.1. În domeniul aerului
Agenţia Naţională pentru Protecţia Mediului informează că din rezultatele analizelor efectuate în cadrul Reţelei Naţionale de Monitorizare, s-au înregistrat depăşiri ale mediei zilnice de 50 µg/m3 pentru PM10 (pulberi în suspensie cu diametrul sub 10 microni), în data de 04.11.2026, la staţia cu indicativul CS-3. 

3.2. În domeniul solului şi vegetaţiei

APM Teleorman informează că în data de 04.11.2026, ora 15.45, s-a produs o poluare accidentală a solului cu 200-250 litri țiței pe o suprafață de cca. 500 mp teren agricol privat, cauzată de spargerea conductei de transport țiței Icoana - Cartojani, zona Poeni - Glavacioc, jud. Teleorman, aparținând Conpet SA. 

Echipa de intervenție s-a deplasat la fața locului, unde a luat următoarele măsuri:


- a oprit pomparea


- a izolat zona afectată


- a remediat conducta


- a curățat terenul afectat 

3.3. În domeniul supravegherii radioactivităţii mediului

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

3.4. În municipiul Bucureşti

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

